Ngohe Aromatawai: Ngā tino āhuatanga o te waiata

Paerewa Paetae Ngā Toi Puoro 91703: Te tautohu i ngā āhuatanga matua o tētahi toi taketake i roto i ngā toi puoro

Aronga: Ngā Toi Puoro 1.6B v1

Whiwhinga: 4

**Te Horopaki**

Ka mahi takitahi koe ki te whakarite whakaaturanga e tautohu ana i ngā tino āhuatanga o tētahi waiata ki roto i ngā mahi a Tānerore me Hinerēhia.

Māu anō tētahi waiata o Tānerore me Hinerēhia e kōwhiri hei tirohanga, hei rangahautanga māu. Me tautohu koe i ngā āhuatanga matua ka puta mai i taua wāhanga hei whakaatu i tō māramatanga ki ngā āhuatanga matua i tō whakaaturanga.

Ka aromatawaingia tāu āhei ki te tautohu me te whakamārama i ngā āhuatanga matua kua tohua, ko tō āhei anō hoki ki te whakamāori i aua āhuatanga ki roto i tō whakaaturanga kia mārama ai te take e noho matua ana aua āhuatanga.

**Hei Mahi**

Kōwhiria tētahi waiata kei ngā mahi a Tānerore me Hinerēhia hei wāhanga rangahau māu, arā, haka, poi, waiata ā-ringa, mōteatea. Tautohua ngā āhuatanga e kapo ana i te taringa tangata me ngā āhuatanga e whakaatu ana i ngā taha rerehua ki roto i aua mahi.

Tirohia ngā putanga rerekē o tēnā waiata, o tēnā waiata kia pai ai tō tautohu atu i ngā āhuatanga matua ki roto i ngā mahi kua kōwhiritia.

Whakaritea tētahi whakaaturanga e whakamārama ana i aua āhuatanga, arā, nō hea/inahea rānei aua āhuatanga, ngā hononga ki āhuatanga kē atu o ngā mahi a Tānerore me Hinerēhia, ā, he aha i tū rangatira ai ēnei āhuatanga i te wāhanga mahi.

Māu tāu whakaaturanga e hanga kia mārama te tautohu atu i ngā āhuatanga matua ki roto i tō whakaaturanga. Whakaarohia ngā āhuatanga kia rerehua ai tō whakaaturanga. Tuhia ōu kohinga whakaaro ki roto i tāu hautaka kia hopu i ngā auautanga o tō whakaaturanga.

Whakaatu tō mahi whakamutunga ki tō ākomanga. Hoatu tō hautaka ki tō kaiako.

**Taunakitanga: Ngā Toi Puoro 91703 Ngā tino āhuatanga o te waiata**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| * Ka whakatauira i ngā āhuatanga matua o tētahi toi taketake ki roto i tētahi mahi toi nāna ake.

Hei tauira:Kua whakarite whakaaturanga hei tautohu i ngā āhuatanga matua o tētahi waiata kei roto i ngā mahi a Tānerore me Hinerēhia. Kua tohua ēnei āhuatanga matua ki roto i te whakaaturanga nāna anō i hanga. | * Ka whakawhānui i ngā whakaaro mō ngā āhuatanga matua o tētahi toi taketake.
* Ka whakamāori i ngā tikanga o ngā āhuatanga matua o te mahi toi.
* Ka whakamārama i te takenga mai o te mahi toi taketake.

 Hei tauira:Kua rangahauhia tētahi huinga waiata ki roto i ngā mahi a Tānerore me Hinerēhia, ā, kua hopu i ngā kōrero mō te hītori o taua waiata me te tuhi i ōna ake whakaaro e pā ana ki aua āhuatanga. Kua whai whakaaro mō te take e noho matua ēnei āhuatanga ki roto i te waiata, ā, kua rāpu kōrero pea o ētahi atu kia tau ai ōna ake whakaaro.E mārama ana te kite atu i ngā āhuatanga matua kua tohua ki roto i tāna whakaaturanga. | * Ka whai māramatanga ki ngā āhuatanga o tētahi toi taketake.
* Ka puta ngā taha rerehua kia rere pai ai ngā mahi.
* Ka tau te whakamāori i ngā momo pūkenga, ngā huānga, ngā tukanga me ngā āhuatanga matua kei ngā mahi toi kia hāngai ai ki ngā horopaki huhua noa.

Hei tauira:Kua whakaatu i ngā āhuatanga matua kua tohua ki roto i tētahi whakaaturanga nāna ake, ā, he māmā te kite atu i aua āhuatanga kua tohua me te take e whakatau ana, he mea matua ēnā. Kua ngāwari tāna tuitui haere i ngā āhuatanga ki roto i tāna whakaaturanga, ā, kua rerehua te whakaatu atu. |